อนุมัติ บินไทย จัดหาเครื่องบิน 15 ลำ
ครม. อนุมัติการบินไทย จัดหาเครื่องบิน 15 ลำ มูลค่า 3.5 หมื่นล้านบาท
30 มี.ค. 2553

ครม. อนุมัติการบินไทย จัดหาเครื่องบิน 15 ลำ มูลค่า 3.5 หมื่นล้านบาท 
ที่ประชุมคณะรัฐมนตรี(ครม.)อนุมัติโครงการจัดหาเครื่องบินของ บมจ.การบินไทย (THAI) ในช่วงปี 53-57 จำนวน 15 ลำ พร้อมด้วยเครื่องยนต์อะไหล่ วงเงินรวม 3.5 หมื่นล้านบาท ตามที่กระทรวงคมนาคมเสนอ
นายศุภชัย ใจสมุทร รองโฆษกประจำสำนักนายกรัฐมนตรี กล่าวว่า วงเงินที่อนุมัติดังกล่าว ประกอบด้วย 1.เครื่องบินภูมิภาค ความจุประมาณ 300 ที่นั่ง จำนวน 7 ลำ โดยวิธีการเช่าซื้อ วงเงิน 31,259 ล้านบาท 2.เครื่องบินข้ามทวีป ความจุประมาณ 350 ที่นัง จำนวน 8 ลำ โดยวิธีการเช่าดำเนินการ(วงเงินผูกพันการเช่า จำนวน 79,185 ล้านบาท ไม่รวมอยู่ในวงเงินลงทุนของโครงการ) 3.เครื่องยนต์อะไหล่สำหรับเครื่องบินภูมิภาค 2 เครื่องยนต์ วงเงิน 922 ล้านบาท 4.เครื่องยนต์อะไหล่ สำหรับเครื่องบินข้ามทวีป 3 เครื่องยนต์ วงเงิน 3,303 ล้านบาท โดยให้ บมจ.การบินไทย ดำเนินการตามแผนการเงินและแผนการกู้เงิน